**Meiju Niskala** (s. 1978 Multia) on suomalainen esitys- ja kaupunkitaiteilija sekä kirjailija.

Elämä ja ura
------------

Niskala varttui Jyväskylän Palokassa erityispedagogivanhempien ainoana lapsena. Hän valmistui Turun taideakatemiasta teatteri-ilmaisun ohjaajaksi vuonna 2002. Niskala jatkoi opintojaan Taideteollisen korkeakoulun Medialaboratoriossa.Meiju Niskala: Onnistumisen tekijöitä : havaintoja luovan työn vakiinnuttamisesta ja kehittämisestä *aaltodoc.aalto.fi*.  2015. Viitattu 24.3.2024.  Hän on opiskellut myös saksofoninsoittoa Bostonissa.

### Teokset

Niskalan ensimmäinen julkisen tilan teos, Eufrosiina Urbanus, nähtiin Turun kauppatorilla vuonna 2000. Niskalan tunnetuimpia teoksia ovat muun muassa vuonna 2008 Helsingin juhlaviikoilta startannut kaupunkitaideteos Kokemuksellisen kaupungin konsultti, kokemukselliset kaupunkikirjat Turusta ja Helsingistä Olet tässä (Turku) vuonna 2006 sekä Olet tässä (Helsinki) vuonna 2008.

Vuonna 2011 Niskala käsikirjoitti ja ohjasi Euroopan Kulttuuripääkaupunkivuoden ohjelmistoon kuuluneen Turku365-teoskokonaisuuden. Teoskokonaisuuden laajimpia teoksia olivat muun muassa Kakolan kukkulalle sijoittunut, 420 metriä pitkä Paraatimatto Joutomaalle, Pallivahan Pitsihuntu, Torkkutyynyt Aurajokivarressa sekä Taidetta Kansalle! -teos, jossa 82 taideteosta jaettiin yleisölle hakemusten perusteella.

Vuonna 2014 Niskala toteutti työryhmänsä kanssa viikon kestäneen Olennaistamo-yhteisötaideteoksen Oulun Rotuaarille. Teos kehotti ohikulkijoita pysähtymään, ajattelemaan mikä on olennaista ja jakamaan ajatukset muiden kanssa.

Suomen Kulttuurirahaston käynnistämässä kolmivuotisessa Koko Suomi leikkii -hankkeessa Niskala suunnitteli Leikki 2.0 -yhteisötaideteoksen, jossa pyrittiin saamaan lapset ja aikuiset yhdessä leikkimään. Teoksessa leikki oli toisinajattelua, löytöretkeilyä ja maailman ihmettelyä, jota varten osallistujat saivat Niskalan suunnittelemat toiminnalliset leikkipaketit.

Niskala oli yksi ensimmäisen Helsinki Biennaalin 2021 taiteilijoista. Hänen teoksessaan Tulin kyllä ajatelleeksi, mutta hieman liian myöhään osallistujat kulkivat Vallisaareen maisemassa, kallioilla ja niityllä kuulokkeista tulevia ohjeita seuraten. Teosta luonnehdittiin poeettiseksi ja tapahtumalliseksi kuunnelmaksi.

Joulukuussa 2021 Niskala piti Ylen jouluperinteisiin jo vuosikymmenten ajan kuuluneen Taiteilijan joulusaarnan.

### Palkinnot

Suomen estetiikan seura antoi Niskalalle Vuoden esteettinen teko -palkinnon vuonna 2011. Joulukuussa 2011 kulttuuriministeri Paavo Arhinmäki palkitsi Niskalan Suomi-palkinnolla.

Niskalan esikoisromaani *Sata kirjettä kuolleelle äidille* (2019) oli Runeberg-palkintoehdokkaana vuonna 2020. Kirja oli yleisön suosikki Varjo-Runeberg-äänestyksessä.

Julkaisut
---------

* *Olet tässä (Turku)*. Graafinen suunnittelu: Pia Seppälä, kuvitus: Pia Seppälä ja Maarit Kotiranta.. Helsinki: Avain, 2006. ISBN 952-5524-26-4.
* *Juhlapäiväkirja*. Helsinki: Avain, 2007. ISBN 978-952-5524-44-4.
* *Olet tässä (Helsinki)*. Graafinen suunnittelu: Satu Kontinen. Helsinki: Avain, 2008. ISBN 978-952-5524-50-5.
* *Kalenteri arjen löytöretkeilijälle*. Helsinki: Like, 2011. ISBN 978-952-01-0527-3.
* Kaisa Järnefelt, Meiju Niskala, Anne Vasko: *Leikki vieköön!*. Helsinki: Tammi, 2014. ISBN 978-951-31-7760-7.
* *Sata kirjettä kuolleelle äidille*. Helsinki: WSOY, 2019. ISBN 978-951-0-42940-2.
* *Kun syvään hengittäminen ei riitä*. Helsinki: WSOY, 2020. ISBN 978-951-0-45421-3.

Lähteet
-------

1. 1 2 3 4  Ilmiötaiteilija kehottaa ihmisiä eksymään kotikaupungissaan *HS.fi*.  23.5.2013. Viitattu 31.10.2021.
2. 1 2  Arjen nyrjäyttäjä *Ylioppilaslehti*.  29.5.2011. Viitattu 19.2.2017.
3. ↑  Tutkimusraportteja 1/2013  2013. Turun Kaupunki. Viitattu 19.2.2017.
4. ↑  Oulun kaupunki: Olennaistamo *ouka.fi*.  Arkistoitu 23.1.2019. Viitattu 22.1.2019.
5. ↑  Terhokerho: Leikki 2.0 *leikkipaiva.fi*. Viitattu 22.1.2019.
6. ↑  Helsinki Biennaalin ohjelma tuo yhteen taiteen ja kaupunkilaiset  03.06.2021. Helsinki Biennaali. Viitattu 07.04.2022.
7. ↑  Tulin kyllä ajatelleeksi, mutta hieman liian myöhään *helsinkibiennaali.fi*. Viitattu 13.4.2022.
8. ↑  Taiteilijan joulusaarna - Saarnaajana Meiju Niskala - Yle Areena  24.12.2021. YLE. Viitattu 07.04.2022.
9. ↑  Uimonen, Anu: Meiju Niskala palkittiin Vuoden esteettisestä teosta *HS.fi*.  2.12.2011. Viitattu 31.10.2021.
10. ↑  Ministeri Arhinmäki jakoi vuoden 2011 Suomi-palkinnot  15.12.2011. Opetus- ja kulttuuriministeriö. Viitattu 31.10.2021.
11. ↑  Varjo-Runeberg ratkesi: Niskalan kirja ylivoimainen yleisön suosikki *uusimaa.fi*. Viitattu 5.12.2020.

Aiheesta muualla
----------------

* Meiju Niskala & People – Meiju Niskalan virallinen sivu
* Turku365 -teoksen kotisivu
* "Arjen nyrjäyttäjä" palkittiin Vuoden esteettisestä teosta *HS.fi*.  1.12.2011.